ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ПОРЕЗУ НА ДОДАТУ ВРЕДНОСТ

Члан 1.

У Закону о порезу на додату вредност („Службени гласник РС”, бр. 84/04, 86/04-исправка, 61/05, 61/07, 93/12, 108/13, 68/14-др. закон, 142/14, 83/15, 108/16, 113/17, 30/18, 72/19, 153/20, 138/22 и 94/24), у члану 10. став 1. тачка 4) после речи: „(у даљем тексту: рачун)” додају се запета и речи: „односно у интерном рачуну”.

У ставу 2. после тачке 4) додаје се тачка 4а), која гласи:

„4а) прималац инвестиционог злата, обвезник ПДВ, за промет инвестиционог злата извршен од стране другог обвезника ПДВ, у складу са овим законом;”.

Члан 2.

У члану 14. додаје се став 6, који гласи:

„Изузетно од става 1. тачка 5) овог члана, ако се за промет добара издају периодични рачуни, промет добара сматра се извршеним последњег дана периода за који се издаје рачун.”.

Члан 3.

У члану 21. став 2. речи: „пореске дужнике из члана 10. став 1. тачка 3) и ст. 2. и 3. овог закона” замењују се речима: „примаоца добара и услуга који је порески дужник у складу са овим законом”.

После става 2. додаје се нови став 3, који гласи:

„Ако се основица накнадно смањи за промет добара и услуга (нпр. због враћања добара, смањења накнаде за промет добара и услуга и др.) обвезник ПДВ који је испоручио добра и услуге, а који је порески дужник за тај промет у складу са овим законом, дужан је да изда документ о смањењу.”.

У досадашњем ставу 3, који постаје став 4, у тачки 1) после речи: „документ о смањењу” додају се речи: „у складу са овим законом”.

У досадашњем ставу 4, који постаје став 5, речи: „става 3.” замењују се речима: „става 4.”, а после речи: „документ о смањењу” додају се речи: „у складу са овим законом”.

У досадашњим ст. 5. и 6, који постају ст. 6. и 7, речи: „из члана 10. став 1. тачка 3) и став 2. овог закона” замењују се речима: „за који је прималац добара и услуга порески дужник у складу са овим законом”.

У досадашњем ставу 7, који постаје став 8, речи: „ст. 3 – 6.” замењују се речима: „ст. 4 – 7.”.

Досадашњи став 8. постаје став 9.

У досадашњем ставу 9, који постаје став 10, речи: „ставом 8.” замењују се речима: „ставом 9.”.

У досадашњем ставу 10, који постаје став 11, речи: „у пореском периоду” замењују се речима: „за порески период”.

После става 11. додаје се нови став 12, који гласи:

„Измена обрачунатог ПДВ – смањење врши се за порески период ако су закључно са даном који претходи дану подношења пореске пријаве за тај порески период, а најкасније 10. дана календарског месеца који следи том пореском периоду испуњени услови за смањење у складу са овим законом.”.

Досадашњи ст. 11. и 12. постају ст. 13. и 14.

У досадашњем ставу 13, који постаје став 15, после речи: „измене основице” додају се запета и речи: „као и облик, садржину и начин издавања документа о смањењу, односно повећању”.

Члан 4.

У члану 28. став 6. брише се.

У досадашњем ставу 7, који постаје став 6, речи: „ст. 5. и 6.” замењују се речима: „ставом 5.”.

Досадашњи ст. 8 – 12. постају ст. 7 – 11.

После става 11. додаје се нови став 12, који гласи:

„Обвезник ПДВ из става 11. овог члана може да оствари право на одбитак претходног пореза за порески период на основу интерног рачуна, ако је интерни рачун сачињен закључно са даном који претходи дану подношења пореске пријаве за тај порески период у складу са овим законом, а најкасније 10. дана календарског месеца који следи том пореском периоду, независно од тога да ли је пореска обавеза настала у пореском периоду за који подноси пореску пријаву или у неком од претходних пореских периода и независно од тога да ли је интерни рачун сачињен на дан настанка пореске обавезе или после тог дана.”.

У ставу 13. речи: „стекао ово право” замењују се речима: „настала обавеза обрачунавања ПДВ, у складу са овим законом”.

Члан 5.

Члан 31. мења се и гласи:

„Члан 31.

Ако се основица за опорезиви промет добара и услуга, односно основица за аванс смањи, обвезник ПДВ којем је извршен, односно којем треба или је требало да буде извршен промет добара и услуга дужан је да, у складу са том изменом, на основу документа о смањењу издатог у складу са овим законом, исправи одбитак претходног пореза који је по том основу остварио.

Ако се основица за опорезиви промет добара и услуга повећа, обвезник ПДВ којем је извршен промет добара и услуга може да, у складу са том изменом, на основу документа о повећању издатог у складу са овим законом, исправи одбитак претходног пореза који је по том основу остварио.

Исправку одбитка претходног пореза врши и прималац добара и услуга који је порески дужник у складу са овим законом.

Исправка одбитка претходног пореза врши се и по oснову сторнирања докумената (рачуна, интерног рачуна, авансног рачуна и др.), који утичу на одбитак претходног пореза.

Обвезник ПДВ који је исправио – смањио одбитак претходног пореза може да достави обавештење о тој исправци обвезнику ПДВ – претходном учеснику у промету, односно примаоцу аванса.

Ако обвезник ПДВ није користио право на одбитак претходног пореза, може да достави обавештење обвезнику ПДВ – претходном учеснику у промету, односно примаоцу аванса да обрачунати ПДВ није користио као претходни порез.

Исправка одбитка претходног пореза врши се и на основу овереног преписа записника о судском поравнању.

Обвезник ПДВ врши исправку – смањење одбитка претходног пореза за порески период ако на дан који претходи дану подношења пореске пријаве за тај порески период, а најкасније 10. дана календарског месеца који следи том пореском периоду поседује документ о смањењу издат у складу са овим законом или је у том временском периоду извршено сторнирање документа по основу којег долази до обавезе исправке – смањења одбитка претходног пореза.

Обвезник ПДВ врши исправку – повећање одбитка претходног пореза за порески период за који су у складу са овим законом испуњени услови за остваривање права на одбитак претходног пореза, а у случају сторнирања ако је на дан који претходи дану подношења пореске пријаве за тај порески период, а најкасније 10. дана календарског месеца који следи том пореском периоду извршено сторнирање документа по основу којег долази до исправке – повећања одбитка претходног пореза.

Министар ближе уређује начин исправке одбитка претходног пореза код измене основице, укључујући и по основу сторнирања, као и облик, садржину и начин достављања обавештења из ст. 5. и 6. овог члана.”.

Члан 6.

У члану 42. после става 2. додаје се нови став 3, који гласи:

„Ако се за промет добара издаје периодични рачун у смислу члана 14. став 6. овог закона, период за који се издаје тај рачун не може бити дужи од годину дана.”.

У досадашњем ставу 3, који постаје став 4, речи: „ст. 1. и 2.” замењују се речима: „ст. 1 – 3.”.

Досадашњи ст. 4. и 5. постају ст. 5. и 6.

У досадашњим ст. 6. и 7, који постају ст. 7. и 8, речи: „става 5.” замењују се речима: „става 6.”.

Досадашњи став 8. постаје став 9.

Досадашњи став 9, који постаје став 10, мења се и гласи:

„Прималац добара и услуга који је порески дужник у складу са овим законом сачињава интерни рачун по основу промета добара и услуга, повећања основице за промет, смањења основице за промет, аванса и смањења аванса.”.

Додаје се став 11, који гласи:

„Корисник система електронских фактура одређен законом којим се уређује електронско фактурисање сачињава интерни рачун из става 10. овог члана у систему електронских фактура одређеног тим законом.”.

Члан 7.

Члан 44. мења се и гласи:

„Члан 44.

Обвезник ПДВ који је издао рачун са исказаним ПДВ дужан је да исказани ПДВ плати.

Ако је обвезник ПДВ сторнирао рачун из става 1. овог члана закључно са даном који претходи дану подношења пореске пријаве за порески период, а најкасније 10. дана календарског месеца који следи том пореском периоду, смањује износ основице за тај порески период, а износ ПДВ може да смањи за исти порески период ако у наведеном временском периоду:

1) је издао нови рачун у складу са овим законом, у случају када постоји обавеза издавања рачуна;

2) поседује обавештење примаоца рачуна – обвезника ПДВ или лица које има право на рефакцију ПДВ у складу са овим законом у којем је наведено да ПДВ исказан у рачуну из става 1. овог члана није коришћен као претходни порез, односно да за тај износ ПДВ није и неће бити поднет захтев за рефакцију ПДВ, у случају када је рачун издат обвезнику ПДВ или лицу које има право на рефакцију ПДВ.

Обавештење из става 2. тачка 2) овог члана издаје се после извршеног сторнирања.

Лице које искаже ПДВ у рачуну, а није обвезник ПДВ, дужно је да исказани ПДВ плати.

Лице из става 4. овог члана нема право да исправи исказани износ ПДВ.

Лице које је сачинило интерни рачун са исказаним ПДВ дужно је да исказани ПДВ плати.

Ако је интерни рачун из става 6. овог члана сторниран закључно са даном који претходи дану подношења пореске пријаве за порески период, а најкасније 10. дана календарског месеца који следи том пореском периоду, смањује се износ основице за тај порески период, а износ ПДВ може да се смањи за исти порески период ако је у наведеном временском периоду:

1) сачињен нови интерни рачун у складу са овим законом, у случају када постоји обавеза сачињавања интерног рачуна и

2) исправљен одбитак претходног пореза, уколико је обрачунати ПДВ коришћен као претходни порез.

У случају сторнирања документа које доводи до повећања основице, односно обрачунатог ПДВ, извршеног закључно са даном који претходи дану подношења пореске пријаве за порески период, а најкасније 10. дана календарског месеца који следи том пореском периоду, за тај порески период повећава се износ основице, односно износ обрачунатог ПДВ који је претходно био смањен.”.

Члан 8.

У члану 49. став 2. речи: „члана 21. и члана 44. став 2.” замењују се речима: „чл. 21. и 44.”.

Члан 9.

У члану 50. додају се ст. 6, 7. и 8, који гласе:

„Ако обвезник ПДВ у пореској пријави искаже износ мање обрачунатог ПДВ, односно износ више исказаног претходног пореза за претходне пореске периоде, сматра се да је отклонио грешку која је за последицу имала погрешно утврђену висину пореске обавезе и нема обавезу подношења измењене пореске пријаве у смислу закона којим се уређују порески поступак и пореска администрација.

Радњом из става 6. овог члана не сматра се да је поднета измењена пореска пријава, с тим што се на ту радњу сходно примењују све одредбе закона којим се уређују порески поступак и пореска администрација које се односе на измењену пореску пријаву.

Изузетно од става 7. овог члана, на радњу из става 6. овог члана не примењује се ограничење које се односи на могућност поновног подношења пореске пријаве.”.

Члан 10.

У члану 22. Закона о изменама и допунама Закона о порезу на додату вредност („Службени гласник РС”, број 94/24), на оба места, речи: „2026. године” замењују се речима: „2027. године”.

Члан 11.

Одредбе овог закона које садрже овлашћења за доношење подзаконских аката примењују се од дана ступања на снагу овог закона.

Подзаконски акти из става 1. овог члана донеће се у року од 60 дана од дана ступања на снагу овог закона.

Члан 12.

Овај закон ступа на снагу осмог дана од дана објављивања у „Службеном гласнику Републике Србије”, а примењује се почев за порески период април 2026. године, односно април - јун 2026. године, осим члана 2. овог закона који се примењује од 1. јануара 2026. године, члана 9. овог закона који се примењује почев за порески период јануар 2027. године, односно јануар – март 2027. године и члана 10. овог закона који се примењује од дана ступања на снагу овог закона.